stanford-oval/wikipedia huggingface dataset:
Resident Evil
עלילה > תקריות הר ארקלאי וראקון סיטי

עלילת שלושת משחקי הסדרה המקוריים מתרכזת בהתפרצות נגיף הטי בהרי ארקלאי והתפשטותו לעיר הבדיונית ראקון סיטי הסמוכה להם.
המשחק הראשון משנת 1996 עוקב אחר הפרוטגוניסטים כריס רדפילד וג'יל ולנטיין, חברי השירות המיוחד לטקטיקה וחילוץ (Special Tactics And Rescue Service, בקיצור S.T.A.R.S) שלכודים באחוזה בהרים ומנסים לאתר ניצולים של צוות בראבו מיחידתם. הם מגלים שהאחוזה מסתירה בסיס סודי של תאגיד אמברלה המפתח את נגיף הטי כאשר מטרתו הסופית היא יצירת נשק ביולוגי שידוע בשם טיראנט (מכאן נובע שם הנגיף). על השחקן לשוטט ברחבי האחוזה בתור אחת מהדמויות הראשיות, כשהוא נעזר בלוחם ה-SWAT הוותיק בארי בורטון ובחברת היחידה רבקה צ'יימברס עד אשר הם נבגדים בידי קפטן היחידה אלברט וסקר, שתכנן לגנוב את נגיף הטי. בהמשך נדמה היה שטיראנט הרג את וסקר, אך הוא שרד וזמם את המשך ההתפתחויות מאחורי הקלעים. משחק הפריקוול Resident Evil Zero מפרט את האירועים שהובילו למאורעות המשחק הראשון ועוקב אחר רבקה צ'יימברס כשהיא מוצאת את עצמה נפרדת מחברי צוות בראבו וחוברת לאסיר הנמלט בילי כהן, חייל לשעבר בסיירת חיל הנחתים אשר הואשם על לא עוול בכפו.
המשחק השני ממשיך מספר חודשים לאחר מאורעות המשחק הראשון כאשר חולדות מתחילות להדביק את אוכלוסיית ראקון סיטי עם נגיף הג'י. השחקן מסוגל לשחק בתפקיד קלייר רדפילד - אחותו של כריס, והשוטר הטירון ליאון ס. קנדי ממשטרת ראקון סיטי עם תחילת ההתפרצות ועליו להימלט מהעיר הנגועה כאשר בו זמנית עליו להתעמת מול המדען המטורף ויליאם בירקין שאחראי לפיתוח נגיף הג'י.
המשחק השלישי מתרחש לפני ואחרי אירועי המשחק השני ומתמקד בבריחתה של ג'יל ולנטיין מראקון סיטי כאשר בעקבותיה רודף נשק ביולוגי נוסף של תאגיד אמברלה, המפלצת נמסיס. במשחק זה מופיעה דמות משנה בדמותו של קרלוס אוליברה, שכיר חרב וחבר בקבוצת גרילה דרום אפריקאית, אשר עוזר לג'יל ולנטיין להימלט מראקון סיטי. העלילה מסתיימת בטיהורה של ראקון סיטי באמצעות פיצוץ אטומי.
עלילה > אחרי ראקון סיטי

המשחק Resident Evil - Code: Veronica עוקב אחר מסעה של קלייר רדפילד אחרי הימלטותה מראקון סיטי. היא נלכדת בעקבות ניסיון פריצה למתקן אמברלה בפריז ומועברת לאחד ממתקני המחקר של התאגיד. המתקן מותקף בידי כוחותיו של אלברט וסקר ועד מהרה מתפשט בו נגיף הטי. קלייר נמלטת ומתחילה לחפש אחר אחיה כריס, בו בזמן שהיא נאלצת להתמודד עם מדענית המחקר אלקסיה אשפורד ואחיה התאום אלפרד. ללא ידיעתה, כריס עושה את דרכו לאי ומאתר אותה במתקן אמברלה באנטארקטיקה. בסיומו של המשחק, כריס מביס את אלקסיה, שהונדסה גנטית בידי אביה, מתעמת עם וסקר ונמלט ביחד עם קלייר.
המשחק Resident Evil 4 עוקב אחרי משימתו של ליאון ס. קנדי להציל את בתו של נשיא ארצות הברית, אשר נלכדה בידי לוס אילומינדוס - כת מספרד המונהגת בידי אוסמונד סאדלר. על ליאון להתמודד עם תושבי הכפר הנגועים בטפיל הרצחני לאס פלאגאס, וזאת בניגוד לזומבים הנגועים בנגיף הטי.
המשחק Resident Evil 5 מתמקד במאמציו של כריס רדפילד לעצור את מכירתם של כלי נשק ביולוגיים בלתי חוקיים באפריקה, והוא נעזר בתושבת המקומית שיבה אלומאר, סוכנת קבוצה הפועלת נגד טרור ביולוגי. כלי הנשק הביולוגים פותחו באמצעות השימוש בלאס פלאגאס. עם ההתפתחות העלילתית מתגלה שאלברט וסקר מתכנן להשמיד את האנושות עם נסיוב ויראלי המבוסס על נגיף פרוגניטור ונוגדנים של נגיף הטי הידועים בשם "אורובורוס".
המשחק Resident Evil 6 מתמקד במספר פרוטגוניסטים, ביניהם ליאון ס. קנדי, כריס רדפילד, האנטי-גיבורה המסתורית אדה וונג וג'ייק מיולר, שכיר חרב עצמאי ובנו של אלברט וסקר. השחקן מוצא את עצמו באמצעה של מתקפה טרוריסטית באמצעות כלי נשק ביולוגיים, מה שמוביל להפיכת נשיא ארצות הברית לזומבי. העלילה מביאה את השימוש בנגיף סי בידי הסוכנות לביטחון לאומי כדי לזרוע פחד באוכלוסייה המקומית.
במשחק Resident Evil 7: Biohazard, השחקן שולט בדמותו של אית'ן וינטרס, אזרח אמריקאי שמחפש אחר אשתו ונאלץ להגן על עצמו מפני משפחה מוזרה באחוזה הנטושה לכאורה של משפחת בייקר בלואיזיאנה. המשחקיות חוזרת לשורשי ההישרדות-אימה שהייתה ידועה בשלושת המשחקים הראשונים, ושמה דגש על חקר הסביבה במבט גוף ראשון. למשחק יצאו שני תכנים להורדה, כאשר הראשון מתמקד בפעולה ומחזיר את דמותו של כריס רדפילד והשני באימה ומתמקד בדמותה של זואי בייקר.
במשחק השמיני, Resident Evil: Village השחקן חוזר לשלוט בדמותו של אית'ן וינטרס. שלוש שנים לאחר המשחק הקודם, אית'ן ומיה עברו בעזרת כריס רדפילד לאירופה. אולם, טרגדיה מתרחשת כאשר כריס רוצח את מיה וחוטף את אית'ן ובתו התינוקת רוזמרי לכפר אירופאי מושלג הנגוע במפלצות חדשות. כעת, על אית'ן להציל את בתו ולנצח את הכוח האפל שמעוניין בה מסיבות לא ידועות.
עלילה > משחקים קשורים ושאר מדיה

משחקים נוספים בסדרה עוקבים אח הימלטותם של הגיבורים הראשיים.
עלילתם של סרטי האנימציה Resident Evil: Degeneration משנת 2008, Resident Evil: Damnation משנת 2012 ו-Resident Evil: Vendetta משנת 2017 מתרחשים בין המאורעות של המשחקים הראשיים.
מדיות נוספות

בנוסף למשחקי מחשב, עלילת Resident Evil תורגמה למגוון מדיות אחרות כסרטי קולנוע, קומיקסים ונובלות גרפיות.
מדיות נוספות > קומיקס

בשנת 1997, חברת מארוול קומיקס פרסמה פרולוג במהדורה מוגבלת המבוסס על המשחק המקורי. חוברת קומיקס זו ניתנה בחינם כחומר שיווקי במשחק הפלייסטיישן.
בשנת 1998, חברת ויילדסטורם קומיקס של ג'ים לי החלה בהרצת חוברות קומיקס המבוססות על שני המשחקים הראשונים בסדרה, שנקראה "האויב שבפנים: מגזין הקומיקס הרשמי" ואשר נמשכה כחמש חוברות. ארבע הראשונות פורסמו בידי אימג' קומיקס, בעוד האחרונה בידי ויילדסטורם. כל חוברת כללה מקבץ של סיפורים שהיו עיבודים למאורעות המשחקים, כמו גם סיפורים נוספים שקשורים. חברת ויילדסטורם פרסמה גם מיני סדרה בשם "האויב שבפנים: אש וקרח", אשר גוללה את סיפורו של צוות צ'ארלי, שנוצר במיוחד עבור הקומיקס. חברת ויילדסטורם גם פרסמה אוסף של ארבע נובלות גרפיות המכילות עיבודים סיניים למשחק השלישי ול"קוד ורוניקה".
בשנת 2009, חברת ויילדסטורם פרסמה פריקוול בן שש חוברות למשחק החמישי ועסקה בשניים מחברי הארגון הבלתי רשמי נגד טרוריזם BSAA.
מדיות נוספות > סרטי קולנוע

שישה עיבודים קולנועיים בלייב אקשן הופקו, נכתבו ובוימו בידי פול וו.ס. אנדרסון. סדרת הסרטים אינה עוקבת אחר עלילות המשחקים אך היא כוללת מספר דמויות מהם. הפרוטגוניסטית הראשית היא אליס, דמות מקורית שנוצרה עבור הסרטים. למרות ביקורות שליליות ממבקרי קולנוע, סדרת הסרטים הניבה רווחים של למעלה ממיליארד דולרים. נכון להיום מדובר בעיבודים היחידים למשחק מחשב שהגדילו את היקף הרווחים עם כל סרט שיצא. סדרת הסרטים גם מחזיקה בתארים "הסדרה הארוכה והמצליחה ביותר לעיבודי לייב אקשן של משחקי וידאו" בספר השיאים של גינס לשנת 2012. בסדרת הסרטים מככבים מילה יובוביץ' בתפקיד אליס, עודד פהר בתפקיד קרלוס אוליברה, סיינה גילורי בתפקיד ג'יל ולנטיין, ונטוורת' מילר בתפקיד כריס רדפילד, יוהאן אורב בתפקיד ליאון ס. קנדי, אלי לרטר בתפקיד קלייר רדפילד ולי בינגבינג בתפקיד אדה וונג.
מדיות נוספות > סרט מאת נטפליקס

בשנת 2021 עלה הסרט "האויב שבפנים: ברוכים הבאים לראקון סיטי" לשירות הזרמת המדיה נטפליקס בכיכובם של קאיה סקודלריו כקלייר רדפילד, רובי אמל ככריס רדפילד, טום הופר כאלברט וסקר ואוון ג'וגיה כלאון קנדי.
מדיות נוספות > סדרת טלוויזיה

סדרת טלוויזיה שמבוססת על סדרת הסרטים עלתה לשידור במהלך 2020 בשירות להזרמת תוכן נטפליקס. הסדרה בוטלה לאחר עונה אחת.
מדיות נוספות > סרטי אנימציה

ארבעה סרטי אימה-סייברפאנק בהנפשה ממוחשבת הופקו לסדרת המשחקים, בכיכובם של ליאון ס. קנדי, קלייר רדפילד ואדה וונג נוסף על דמויות חדשות לקאנון. הסרטים הם Biohazard 4D-Executer מנובמבר 2000, Resident Evil: Degeneration מאוקטובר 2008, Resident Evil: Damnation מאוקטובר 2012 ו-Resident Evil: Vendetta ממאי 2017.
מדיות נוספות > מרצ'נדייזינג

לאורך השנים, מספר חברות צעצועים רכשו את הזכויות לזיכיון "האויב שבפנים", כשכל אחת משווקת ליין של אקשן פיגרס ומודלים לאספנות משלה. חברות אלה כוללות בין היתר את טוי ביז, פאליסדס טויס, NECA והוט טויס. חברת "טוקיו מארוי" המתמחה ביצור צעצועי איירסופט ומודלים מיניאטוריים יצרה העתקים מדויקים של כלי הנשק מסדרת המשחקים.
קבלה וביקורות

מרבית משחקי הסדרה קיבלו ביקורות חיוביות, כאשר המשחק הראשון, השני והרביעי אף זכו בפרסי הוקרה על היותם משחקי השנה. עם היקף מכירות של למעלה מ-95 מיליון עותקים, ערוץ הגיימרים G4 קרא לסדרת המשחקים "המצליחה ביותר בתולדות הגיימינג".
המשחק המקורי קיבל ציון 91 מתוך 100 באתר הביקורות Metacritic. מגזין המחשבים GameSpot ציין אותו בתור "אחד מאותם משחקים נדירים שמבדר לראותם באותה מידה שמשחקים בהם". מגזין GamePro תיאר את העלילה ואת הסינמטוגרפיה כמגוחכים ביותר, אך הוסיף שההתקדמות המסקרנת של המשחקיות והאתגר שבקרבות ובחידות הופכות בהצלחה את המשחק למפחיד ביותר. מבקרי המגזין Electronic Gaming Monthly שיבחו את הגרפיקה והסאונד הריאליסטים ואת האפשרות הייחודית לגלם שתי דמויות, וציינו בנוסף כי "המשחק נראה בתחילה כחיקוי של Alone in the Dark (משחק באותו ז'אנר משנת 1992) אך מדובר בחוויה חדשה לגמרי... האלמנט שמושך את השחקן הוא מוטיב הפחד. אחרי חלופת מהלומות עם הזומבי הראשון, מהר מאוד תהסס לחלוף על פני יתר המסדרונות הלא ממופים באחוזה".
המשחק השני קיבל ציון 89 מתוך 100 באתר הביקורות Metacritic, ששיבח את האווירה, התפאורה, הגרפיקה והסאונד במשחק, אך מתח ביקורת על השליטה בכפתורי המשחק, עבודת הדיבוב ומספר אלמנטים במשחקיות. מבקרי המגזין Electronic Gaming Monthly הסכימו שמדובר במשחק טוב יותר מקודמו שעולה עליו בכל האספקטים (משחקיות, גרפיקה, הגרפיקה ועומק הפרטים, סאונד, אווירה מפחידה וסיפור מותח).
עם צאתו של המשחק השלישי לקונסולת הפלייסטיישן, מגזין GameSpot שיבח את המשחק באומרו שמדובר במשחק המתוחכם והשאפתן ביותר עד כה מבחינת גרפיקה ומשחקיות. מגזין Official UK PlayStation Magazine קרא למשחק "קלאסיקה מודרנית" ומציין שהמשחק "יוצר סביבה אמינה, מאכלס אותה במגוון רב של יריבים מרושעים ומשתמש בפרוור האורבני של ראקון סיטי כדי לחדד את התעלומות הזדוניות שבו".
רשימת המשחקים ופלטפורמות משחק > משחקים ראשיים

| שם | שנת יציאה | יצא לפלטפורמות | פלטפורמות נוספות |
| --- | --- | --- | --- |
| Resident Evil | 1996 | פלייסטיישן | PC, Sega Saturn, נינטנדו גיימקיוב, תקשורת סלולרית, Nintendo DS |
| Resident Evil 2 | 1998 | פלייסטיישן | PC, נינטנדו 64, Sega Dreamcast, נינטנדו גיימקיוב |
| Resident Evil 3: Nemesis | 1999 | פלייסטיישן | PC, Sega Dreamcast, נינטנדו גיימקיוב |
| Resident Evil Code: Veronica | 2000 | Sega Dreamcast | פלייסטיישן 2, נינטנדו גיימקיוב |
| Resident Evil Zero | 2002 | נינטנדו גיימקיוב | Wii, PC, פלייסטיישן 3, פלייסטיישן 4, Xbox 360, Xbox One, Nintendo Switch |
| Resident Evil 4 | 2005 | נינטנדו גיימקיוב | PC, Wii, פלייסטיישן 2, תקשורת סלולרית (ביפן בלבד), פלייסטיישן 3, פלייסטיישן 4, Xbox 360, Xbox One, Nintendo Switch |
| Resident Evil 5 | 2009 | פלייסטיישן 3, Xbox 360, PC | פלייסטיישן 4, Xbox One, Nintendo Switch |
| Resident Evil 6 | 2012 | פלייסטיישן 3, Xbox 360, | PC, פלייסטיישן 4, Xbox One, Nintendo Switch |
| Resident Evil 7: Biohazard | 2017 | פלייסטיישן 4, Xbox One,PC | Nintendo Switch |
| Resident Evil Village | 2021 | Microsoft Windows, PlayStation 5, Xbox Series X/S | PlayStation 4, Xbox One, Stadia |
רשימת המשחקים ופלטפורמות משחק > רימייקים

| שם | שנת יציאה | יצא לפלטפורמות | פלטפורמות נוספות |
| --- | --- | --- | --- |
| Resident Evil | 2002 | נינטנדו גיימקיוב | Wii, פלייסטיישן 3, פלייסטיישן 4, Xbox 360, Xbox One, Microsoft Windows, Nintendo Switch |
| Resident Evil 2 | 2019 | פלייסטיישן 4, Xbox One, Microsoft Windows |  |
| Resident Evil 3 | 2020 | פלייסטיישן 4, Xbox One, Microsoft Windows |  |
| Resident Evil 4 | 2023 | פלייסטיישן 5, Xbox Series X/S, Microsoft Windows |  |
רשימת המשחקים ופלטפורמות משחק > משחקי ספין-אוף

| שם | שנת יציאה | יצא לפלטפורמות |
| --- | --- | --- |
| Resident Evil: Survivor | 2000 | פלייסטיישן, Microsoft Windows |
| Resident Evil Gaiden | 2001 | Game Boy Color |
| Resident Evil: Survivor 2 Code: Veronica | 2001 | ארקייד, פלייסטיישן 2 |
| Resident Evil Dead Aim | 2003 | פלייסטיישן 2 |
| Resident Evil Outbreak | 2003 | פלייסטיישן 2 |
| Resident Evil Outbreak File #2 | 2004 | פלייסטיישן 2 |
| Resident Evil: Deadly Silence | 2006 | Nintendo DS |
| Resident Evil: The Umbrella Chronicles | 2007 | Wii, פלייסטיישן 3 |
| Resident Evil: The Darkside Chronicles | 2009 | Wii |
| Resident Evil: The Mercenaries 3D | 2011 | Nintendo 3DS |
| Resident Evil: Revelations | 2012 | Nintendo 3DS, Wii U, פלייסטיישן 3, פלייסטיישן 4, Xbox 360, Xbox One, Microsoft Windows, Nintendo Switch |
| Resident Evil: Operation Raccoon City | 2012 | פלייסטיישן 3, Xbox 360, Microsoft Windows |
| Resident Evil: Revelations 2 | 2015 | פלייסטיישן 3, פלייסטיישן 4, PlayStation Vita, Xbox 360, Xbox One, Microsoft Windows |
| Umbrella Corps | 2016 | פלייסטיישן 4, Microsoft Windows |
רשימת המשחקים ופלטפורמות משחק > משחקים לטלפונים ניידים

| שם | שנת יציאה | יצא לפלטפורמות |
| --- | --- | --- |
| Resident Evil: The Missions | 2003 | תקשורת סלולרית |
| Resident Evil Confidential Report | 2006 | תקשורת סלולרית |
| Resident Evil: Genesis | 2008 | תקשורת סלולרית |
| Resident Evil: Degeneration | 2008 | iPhone |
| Resident Evil: Mercenaries Vs. | 2011 | iOS |
הערות שוליים

↑  Capcom Game Series Sales, December 31st 2019
↑  59. Nemesis
↑  ‘Resident Evil’ TV Series In Works At Netflix, Nellie Andreeva, January 24th 2019
| --- | --- |
בקרת זהויות :  NLI: 987007559086505171  LCCN: sh98001001  MusicBrainz: d3e80698-62f2-491d-834f-c4549bf63998 
גרסת סרטי הלייב-אקשן ללוגו.
אולגה, נסיכת קייב

אולגה (ברוסית: Ольга; בין 890 ל-926– 11 ביולי 969) הייתה העוצרת של נסיכות קייב משנת 945 (לאחר מות בעלה) ועד לשנת 960, הוכרזה כקדושה, הראשונה בין שליטי רוסיה שהתנצרה וזאת עוד לפני קבלת הנצרות על ידי המדינה הרוסית.
חייה

אולגה נולדה באזור פסקוב, בכפר כ-12 ק"מ מהעיר, במשפחה לא אצילה ממוצא ורנגי. לפי כרוניקות אחרות היא הייתה ממוצא אצילי, אך נכונות עדויות אלו לא ברורה. היא התחתנה עם איגור, נסיך קייב בשנת 903. מועד זה ככל הנראה לא מדויק לאור כך, שהבן סוויאטוסלב נולד רק בשנת 942. בכרוניקות אחרות אין כלל מועד חתונה. לאחר החתונה, השם שלה מוזכר בפעם הראשונה רק בשנת 944 במסגרת חוזה שלום עם האימפריה הביזנטית. לאחר הריגת איגור, נסיך קייב על ידי הדרבליאנים (עם סלבי שהתגורר במחוז ז'יטומיר ובמערב מחוז קייב של היום), בתמיכת הצבא היא הפכה להיות שליטת הנסיכות, לאור העובדה שבנם היה רק בן 3. המעשה הראשון של אולגה היה לנקום את מות בעלה. היא הרגה את נסיך הדרבליאנים, במשלחת שהגיעה לקייב ובמהלך מסע צבאי, הצבא שלה הרג עוד כחמשת אלפים דרייבליאנים (לפי עדויות הכרוניקה). לאחר סיום המלחמות עם הדרייבליאנים וסיפוחם הסופי של השטחים שאוכלסו על ידם לנסיכות, אולגה פנתה לנובגורוד ופסקוב לצורך הסדרת תשלומי מיסים לנסיך קייב.
בתקופתה נבנו בתי אבן ראשונים בקייב. כמו כן החלה בהקמת מקומות מסחר בהם בהמשך נבנו כנסיות. בשנת 945 היא הנהיגה תשלומי מיסים לפי מספר אנשים ותקופתיות התשלומים. הנסיכות חולקה ליחידות מנהליות ובראש כל יחידה הועמד נציג הנסיך.
בהתאם לכרוניקה הרוסית הראשונה בשנת 955 היא הגיעה לקונסטנטינופול וקבלה עליה את הנצרות. עם קבלת הנצרות היא שינתה את שמה ל"ילנה". עם חזרתה לקייב, היא ניסתה להעביר לנצרות גם את בנה, אך ללא הצלחה. בשנת 957 היא ביקרה בקונסטנטינופול פעם נוספת. מהלך ביקורה הוזכר בפרוטרוט על ידי קונסטנטינוס השביעי פורפירוגניטוס, קיסר האימפריה הביזנטית בספרו De Ceremoniis. עם זאת, במקורות הביזנטים ידוע רק על הגעה יחידה של אולגה לקונסטנטינופול וללא ציון שנת הביקור. לאור כך שהביזנטים מזכירים במפורש שהיא הגיעה לעיר ביום רביעי 9 בספטמבר והייתה סעודה חגיגית ביום ראשון 18 באוקטובר ניתן לסכם שמדובר בשנת 946 או 955. כמו כן, לא הוזכרה על ידי הביזנטים התנצרותה של הנסיכה. לכן, חלק מהיסטוריונים בדעה שהיא התנצרה בשנת 957 במהלך הביקור השני. במקרה זה הטקס התנהל בהנחיית רומנוס השני, קיסר האימפריה הביזנטית.
בהתאם לכרוניקות מערביות, בשנת 959 הגיעו לחצר אוטו הראשון, קיסר האימפריה הרומית הקדושה שליחים מילנה נסיכת רוס הנוצרייה עם בקשה לשלוח לקייב אנשי כנסייה. כלומר, בשנה זו היא עוד הייתה מנהיגת רוס של קייב והייתה ידועה תחת השם הנוצרי. כמו כן, צוין שאיש כנסייה שנשלח לקייב בעקבות הבקשה לא הצליח בהעברת הנסיכות לנצרות וחזר למערב בשנת 962.
לא ברור עד איזה שנה היא שלטה בנסיכות, אך בכרוניקה מערב אירופאית באזכור של אולגה התווסף שם התואר "נסיכה". בשנת 960 סוויאטוסלב הגיע לגיל 18 וככל הנראה השליטה הרשמית על הנסיכות הועברה לידיו. במהלך המסעות הצבאיים של בנה, היא הייתה בקייב ושמרה על הנכדים. היא נפטרה בשנת 969 לאחר סיום המצור על העיר מידי הפצ'נגים.
אולגה פעלה נמרצות להעברת הנסיכות לנצרות, אך ללא הצלחה יתרה. עם זאת, לאור הפעילות הרבה היא קיבלה שם תואר Isapóstolos - שווה לאפוסטול.
הנצחה

לפי המסורת, הנסיכה אולגה היא המייסדת של העיר פסקוב
אות הנסיכה אולגה הקדושה - הוכרז על ידי ניקולאי השני, קיסר רוסיה בשנת 1915
אות הנסיכה אולגה - אות אוקראיני משנת 1997
אות הנסיכה הגדולה והקדושה אולגה - אות הכנסייה הרוסית משנת 1988
פסלים לזכרה בקייב, פסקוב וקורוסטן
נכתבו מספר ספרים וסרטים אודות חייה
אולגה (מימין) לצד קונסטנטינוס השביעי בציור קיר מהמאה ה-11
אוטיס בלקוול

| --- | --- |
אין תמונה חופשית
 לידה:  16 בפברואר 1931 ברוקלין, ארצות הברית 
 פטירה:  6 במאי 2002 (בגיל 71) נאשוויל, ארצות הברית 
 שם במה:  ג'ון דוונפורט
 מוקד פעילות:  ארצות הברית 
 תקופת הפעילות:  מ-1950 
 סוגה:  רית'ם אנד בלוז 
 שפה מועדפת:  אנגלית 
 כלי נגינה:  פסנתר 
 חברת תקליטים:  אטלנטיק רקורדס, Cub Records, RCA 
 פרסים והוקרה:  היכל התהילה של הרוק אנד רול (2010) 
 פרופיל ב-IMDb
 
אוטיס בלקוול (באנגלית: Otis Blackwell;‏ 16 בפברואר 1931 – 6 במאי 2002) היה פזמונאי אמריקאי שיצירתו השפיעה על הרוק אנד רול. יצירותיו כוללות את "Fever" (הוקלט על ידי ליטל וילי ג'ון), "Great Balls of Fire" (אנ') ו-"Breathless" (אנ') (הוקלט על ידי ג'רי לי לואיס), "Don't Be Cruel",‏ "All Shook Up" ו-"Return to Sender" (עם וינפילד סקוט (אנ'); הוקלט על ידי אלביס פרסלי), ו-"Handy Man" (אנ') (הוקלט על ידי ג'ימי ג'ונס (אנ')).
בשנת 2022, בלקוול נכנס להיכל התהילה של הבלוז.
דיסקוגרפיה נבחרת

1955: Otis Blackwell 1953–55
1978: These Are My Songs
2005: 1952–1954
הערות שוליים

↑  Otis Blackwell Songs, Albums, Reviews, Bio & More, AllMusic (באנגלית)
↑  neonadmin, BLUES HALL OF FAME - ABOUT/Inductions, Blues Foundation (באנגלית אמריקאית)
| --- | --- |
בקרת זהויות :  NLI: 987007320203005171  PLWABN: 9810698157205606  BIBSYS: 4027810  BNE: XX896452  BnF: cb13788542p (data)  GND: 134883179  ICCU: TO0V552844  ISNI: 0000 0001 0805 2225  LCCN: n94021277  LNB: 000079275  MusicBrainz: 778f22a1-236d-44e2-8e77-bbe17bc8f0f1  NDL: 001161696  NKC: mzk2005282521  NLA: 35640364  NSK: 000089732  NTA: 238622444  SNAC: w6bp17m5  SUDOC: 183374851  Trove: 1024271  VIAF: 122138662   WorldCat (עם VIAF): 122138662
אחמד עלי

| --- | --- |

 לידה:  19 בנובמבר 1972 (בן 51) מצרים מצרים
 מדינה:  מצרים 
 השכלה:  האקדמיה הצבאית המלכותית בסנדהרסט  המכללה לפיקוד ומטה של צבא ארצות הברית 
 השתייכות:  צבא מצרים
 תקופת הפעילות:  1 ביולי 1991 – יולי 2014 (כ־23 שנים)
 דרגה:  עקיד   
 תפקידים בשירות
 דובר צבא מצרים
 
אחמד מוחמד מוחמד עלי (בערבית: أحمد محمد محمد علي; נולד ב-19 בנובמבר 1972) הוא קצין בדרגת עקיד (קולונל) המכהן כיועץ תקשורת לנשיא מצרים עבד אל-פתאח א-סיסי ולשעבר דובר צבא מצרים הראשון.
מונה לתפקיד דובר הצבא המצרי לאחר הדחת הנשיא מוחמד מורסי. לדף הפייסבוק כדובר הצבא היו מעל 2,000,000 עוקבים וכלי התקשורת המצריים עקבו באדיקות אחרי העדכונים שהוא פרסם, והעלו בעקבותיהם ידיעות הקשורות לצבא.
עלי סיים את לימודיו במכללה הצבאית המצרית (אנ') בשנת 1991. לאחר מכן שירת בחיל הרגלים המצרי והשתלב בו בתפקידים שונים, בהם מפקד גדוד. בהמשך כיהן כחבר בצוות ההוראה של המכללה הצבאית ושל מכללת המפקדים והמטה הכללי. הוא מחזיק במספר תארים אקדמיים בנושאי צבא וביטחון. בין היתר למד בבריטניה ובארצות הברית.
הערות שוליים

1 2 3 4  רועי קייס, השופר של סיסי: הכירו את דובר צה"ל המצרי, באתר ynet, 13 באוגוסט 2013
↑  דף הפייסבוק הרשמי של דובר הצבא המצרי
| --- | --- |
בקרת זהויות :  VIAF: 83144782705928194809   WorldCat (עם VIAF): 83144782705928194809 
ערך זה הוא קצרמרבנושא מצרים ובנושא אנשי צבא. אתם מוזמנים לתרום לוויקיפדיה ו.
אולגה אלקלעי

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  23 בנובמבר 1907 בלגרד, ממלכת סרביה 
 פטירה:  15 במרץ 1942 (בגיל 34) בלגרד, המנהל הצבאי הנאצי בסרביה 
 מדינה:  ממלכת יוגוסלביה 
 השכלה:  הפקולטה למשפטים של אוניברסיטת בלגרד 
 תקופת הפעילות:  מ-1923 
 מפלגה:  המפלגה הקומוניסטית של יוגוסלביה 
 
אולגה אלקלעי (בסרבית: Олга Алкалај;‏ 23 בנובמבר 1907 – 15 במרץ 1942) הייתה עורכת דין יהודייה, פעילה למען זכויות נשים וחברה בפרטיזנים היוגוסלביים בתקופת מלחמת העולם השנייה והשואה.
קורות חיים

אולגה אלקלעי נולדה ב-23 בנובמבר 1907 בבלגרד, סרביה. עורכת דין שנולדה לאחת המשפחות הספרדיות הוותיקות והמכובדות בבלגרד. בזמן שלמדה בבית הספר למשפטים באוניברסיטת בלגרד, היא הייתה פעילה בתנועת הסטודנטים המהפכנית והפכה לחברה במפלגת הקומוניסטים של יוגוסלביה (LCY) בשנת 1937. היא ביקשה למזג אג'נדות סוציאליסטיות ופמיניסטיות, וסייעה לייסד את מדור הנוער של תנועת הנשים בבלגרד.
כמו כן, בהוראת המפלגה, היא כיהנה גם במערכת של העיתון הפמיניסטי Žena danas (האישה של היום). לאחר שעברה את מבחן לשכת עורכי הדין בתחילת שנות ה-30, היא פתחה משרד בעריכת דין בבית הוריה, כשהיא הגנה על חברי המפלגה הקומוניסטית הבלתי חוקית בבית המשפט. בסוף 1940 היא נבחרה כחברה בוועדה המקומית הזמנית של המפלגה הקומוניסטית בבלגרד ושימשה גם כמזכירת המפלגה באזור. גם כקומוניסטית וגם כיהודיה, היא מצאה את עצמה במצב רעוע בסרביה הכבושה בידי הנאצים, אך היא המשיכה במעורבותה בעבודה בלתי חוקית תוך שימוש בזהות בדויה.
בדצמבר 1941 היא נעצרה, עונתה ונשלחה למחנה הריכוז סַיְימישטֶה (Sajmište), מחנה הריכוז היהודי. זמן קצר לאחר מכן, היא נרצחה במשאית גז ב-15 במרץ 1942.
בעיר בלגרד קיים רחוב על שמה.
הערות שוליים

↑  Yugoslavia, Jewish Women's Archive (באנגלית)
↑  Prva digitalna mapa Srbije, PlanPlus.rs (בסרבית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אולגה אלקלעי".
אחיו של מוגלי (סרט קצר)

| --- | --- |

כרזת הסרט
 מבוסס על:  "אחי מוגלי" מתוך הכרך הראשון של "ספר הג'ונגל" מאת רודיארד קיפלינג
 בימוי:  צ'אק ג'ונס, האל אמברו
 תסריט:  צ'אק ג'ונס
 מדבבים:  רודי מקדואל ג'ון פוראי
 מדבבים בעברית:  עידו מוסרי אפי בן ישראל יוני חן עודד מנשה מיכה אוזין סליאן
 מדינה:  ארצות הברית ארצות הברית
 חברה מפיצה:  Family Home Entertainment (ארצות הברית) קלסיקלטת (ישראל)
 שיטת הפצה:  וידאו על פי דרישה 
 הקרנת בכורה:  ארצות הברית 11 בפברואר 1976 ישראל 1991
 משך הקרנה:  כ-25 דקות
 שפת הסרט:  אנגלית (הסרט דובב לשפות נוספות, ביניהן עברית)
 סוגה:  סרט מונפש, סרט הרפתקאות, סרט לכל המשפחה
 דף הסרט ב־IMDb
 
אחיו של מוגלי (באנגלית: Mowgli's Brothers) הוא סרט קצר מונפש אמריקאי לכל המשפחה משנת 1976, המבוסס על הסיפור "אחי מוגלי" מתוך הכרך הראשון של "ספר הג'ונגל" שנכתב על ידי רודיארד קיפלינג. הסרט בוים ונכתב על ידי צ'אק ג'ונס, יחד עם ביומו של האל אמברו.
הסרט שודר לראשונה בארצות הברית בערוץ CBS ב-11 בפברואר 1976, ולאחר מכן הופץ ב-VHS, לייזרדיסק ו-DVD על ידי Family Home Entertainment. בישראל הסרט הופץ על ידי קלסיקלטת בדיבוב עברי בשנת 1991, יחד עם החלק הראשון של הסרט "ריקי-טיקי-טאבי". אורך הסרט הוא כ-25 דקות ושפת המקור שלו היא אנגלית.
שנה לפני הוצאת הסרט, בשנת 1975, צ'אק ג'ונס ביים שני סרטים קצרים המבוססים על שני סיפורים אחרים מתוך הכרך הראשון של "ספר הג'ונגל", "ריקי-טיקי-טאבי" ו"כלב הים הלבן".
תקציר העלילה

הסרט מספר את סיפורו של מוגלי, בן אנוש החיי עם זאבים שכדי להביס את שירחן ולהציל את משפחתו הוא חייב לשמר את אנושיותו.
למרות שהסרט נאמן לסיפור המקורי, ישנם כמה שינויים בולטים. השינויים כוללים תפקידים מורחבים עבור באלו וטבקי, ובנוסף שירחן הוא נמר לבן ללא רגל צולעת. הדמויות שלא מופיעות בסרט זה הן קא, קולונל האטי, הקופים וצ'יל.
דמויות ומדבבים > מדבבים באנגלית

בגרסה האנגלית והמקורית של הסרט, רודי מקדואל דיבב את כל הדמויות הגבריות של הסרט, ואילו ג'ון פוראי דיבבה את אמא זאבה.
דמויות ומדבבים > מדבבים בעברית

במאי ומפיק הדיבוב של הסרט בעברית היה יוני חן.
עידו מוסרי - מוגלי
אפי בן ישראל - אמא זאבה
יוני חן - אבא זאב / באלו / שירחן / טבקי
עודד מנשה - בגירה / אקילה
מיכה אוזין סליאן - מספר
אולגה בוזננסקה

| --- | --- |

 לידה:  15 באפריל 1865 קרקוב, האימפריה האוסטרית 
 פטירה:  26 באוקטובר 1940 (בגיל 75) פריז, הממשל הצבאי הגרמני בצרפת הכבושה במלחמת העולם השנייה 
 מקום קבורה:  Champeaux cemetery of Montmorency 
 תחום יצירה:  ציור, ציור פורטרטים 
 יצירות ידועות:  Young woman in white, Portrait of Madame D... (recto) ; Portrait of a lady (verso), Portrait of a young lady, Girl with chrysanthemums 
 פרסים והוקרה:  אבירה בלגיון הצרפתי  קצין במסדר פולוניה רסטיטוטה  זרי דפנה אקדמיים מוזהבים  מפקד במסדר פולוניה רסטיטוטה 
 
אולגה בוזננסקה (בפולנית: Olga Boznańska‏; 15 באפריל 1865 – 26 באוקטובר 1940) הייתה ציירת פולנית והייתה קשורה סגנונית לאימפרסיוניזם הצרפתי.